જયપુરઃ સંજય લીલા ભણશાલીની ફિલ્મ પદ્માવતની વિરુદ્ધ પાંચ રાજ્યોમાં રાજપૂત સંગઠનોનો વિરોધ ચાલુ છે. આ ફિલ્મ કાલે એટલે કે 25 જાન્યુઆરીએ રિલીઝ થવાની છે. બુધવારે રાજસ્થાનમાં ચિત્તોડગઢ કિલ્લો બંધ કરી દેવામાં આવ્યો છે. ગુજરાત અને હરિયાણામાં પ્રદર્શન કરનારાઓએ ટાયર બાળીને હાઈવે જામ કર્યો. તકેદારીના ભાગરૂપે ગુડગાંવ અને ચંદીગઢ સહિત હરિયાણાના 4 શહેરોમાં કલમ 144 લગાવવામાં આવી છે. આ દરમિયાન કરણી સેનાના ચીફ લોકેન્દ્ર સિંહ કાલવીએ કહ્યું, ફિલ્મને અમે દેશમાં રિલીઝ નહીં થવા દઈએ. મહારાષ્ટ્ર પોલીસે બુધવારે ફિલ્મના વિરોધમાં તોડફોડ કરનારા 30 લોકોની ધરપકડ કરી હતી. સુપ્રીમ કોર્ટમાં એડવોકેટ મનોહર લાલ શર્માએ એક અરજી દાખલ કરી છે. તેમાં ફિલ્મના કેટલાક સીન હટાવવાની માંગ કરવામાં આવી છે. તેની પર સોમવારે સુનાવણી થશે.